Diari Oficial de la Generalitat Valenciana


Sumari del DOGV 8636, del 17-09-2019 (2019/8718)

RESOLUCIÓ de 13 de setembre de 2019, de la Direcció General de Política Lingüística i Gestió del Multilingüisme, per la qual es modifiquen les dates de realització de proves de certificació i el calendari d'admissió en la convocatòria extraordinària en les escoles oficials d'idiomes per emergència meteorològica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8636

Data del DOGV
:   17-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8718


Data del document
:   13-09-2019

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 13 de setembre de 2019, de la Direcció General de Política Lingüística i Gestió del Multilingüisme, per la qual es modifiquen les dates de realització de proves de certificació i el calendari d'admissió en la convocatòria extraordinària en les escoles oficials d'idiomes per emergència meteorològica. [2019/8718]  
La Resolució de 6 de febrer de 2019, de la Direcció General de Política Lingüística i Gestió del Multilingüisme, estableix el calendari i el procés d'inscripció i matriculació per a la realització de la prova de certificació dels nivells del Marc Europeu Comú de Referència per a l'aprenentatge, l'ensenyament i l'avaluació de llengües (MECR) dels ensenyaments d'idiomes de règim especial en les escoles oficials d'idiomes de la Comunitat Valenciana, corresponent a la convocatòria 2019.  
  
L'annex II d'aquesta resolució estableix el calendari de realització de les tres activitats de llengua escrites de la prova de certificació de la convocatòria extraordinària de setembre de 2019. Les proves convocades en l'annex II per als dies 12 i 13 de setembre de 2019 no s'han pogut portar a terme per causes d'emergència meteorològica.  
L'ajornament en la realització de les proves de certificació convocades per als dies 12 i 13 de setembre de 2019 implica un retard en la publicació dels llistats dels resultats de les proves, establida inicialment per al dia 18 de setembre, d'acord amb el punt 10 de l'apartat primer de la Resolució de 6 de febrer de 2019. Aquest retard provoca que l'alumnat que s'ha presentat a les proves de certificació en la convocatòria extraordinària de 2019 no conega els resultats de les proves abans de la finalització del període de sol·licitud d'admissió telemàtica i matrícula per al curs 2019-2020 a les EOI, previst del 16 al 19 de setembre de 2019 en el punt 5 de l'apartat tercer de la Resolució de 7 de maig de 2019, de la Direcció General de Política Lingüística i Gestió del Multilingüisme, per la qual s'estableix el calendari i el procés d'admissió i matrícula per al curs acadèmic 2019-2020 en les escoles oficials d'idiomes de la Comunitat Valenciana.  
  
En conseqüència, es fa necessari modificar el calendari de proves de certificació previst en la Resolució de 6 de febrer de 2019, així com el període de sol·licitud telemàtica d'admissió extraordinària i el calendari de tràmits d'admissió i matrícula previstos en la Resolució de 7 de maig de 2019.  
Per tot això, en virtut de les competències que m'atribueix el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Trasllat de les proves dels dies 12 i 13 de setembre  
1. Les proves de certificació convocades per als dies 12 i 13 de setembre, previstes en l'annex II de la Resolució de 6 de febrer de 2019, que estableix el calendari de proves, es traslladen als dies 16 i 17 de setembre.  
2. L'horari de les proves serà el que consta en l'annex II de la Resolució de 6 de febrer de 2019.  
  
Segon. Publicació dels resultats de les proves extraordinàries  
  
Els llistats provisionals dels resultats dels exàmens de la convocatòria extraordinària de setembre hauran d'estar publicats abans del 19 de setembre a les 21.00 hores.  
  
Tercer. Modificació de les dates de sol·licitud d'admissió i matrícula al mes de setembre  
1. S'obrirà el segon període d'admissió i matrícula al mes de setembre (convocatòria extraordinària). L'assistent telemàtic d'admissió estarà accessible des de la pàgina web http://www.eoi.gva.es/va/admissio-i-matricula a partir de les 09.00 hores del dia 16 de setembre de 2019 i fins a les 23.59 hores del dia 20 de setembre de 2019 en convocatòria extraordinària.  
2. Totes les referències a la data del 19 de setembre de 2019 de la Resolució de 7 de maig de 2019 es reemplacen per la data de 20 de setembre de 2019.  
  
Quart. Modificació de la data d'adjudicació de vacants per al curs 2019-2020  
El resultat de l'adjudicació de vacants del període de setembre estarà disponible en l'assistent telemàtic d'admissió el dia 25 de setembre de 2019. S'enviarà un correu electrònic a cada participant que indicarà que aquests resultats ja estan disponibles.  
  
Cinqué. Modificació del període de formalització de la matrícula  
1. Durant el període del 26 de setembre de 2019 al 4 d'octubre de 2019 els candidats que hagen obtingut plaça formalitzaran la matrícula presentant la documentació requerida en l'apartat quart (Formalització de matrícula) de la Resolució de 7 de maig de 2019, de la Direcció General de Política Lingüística i Gestió del Multilingüisme.  
2. Les persones amb plaça adjudicada el dia 25 de setembre que tinguen cita prèvia concertada amb l'escola oficial d'idiomes per a després del dia 30 de setembre podran assistir a les classes del curs adjudicat des del dia 1 d'octubre. Hauran de presentar el justificant d'adjudicació de la plaça al professor o professora del curs.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Investigació, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 13 de setembre de 2019.- El director general de Política Lingüística i Gestió del Multilingüisme: Rubén Trenzano Juan.